ET Euroopa Liidu Teataja L 83/16

KOMISJONI OTSUS,

21. märts 2006,

Indoneesiast pärit ja inimtoiduks ettenähtud kalatoodete importimise eritingimuste kohta

(teatavaks tehtud numbri K(2006) 843 all)

(EMPs kohaldatav tekst)

(2006/236/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 1,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (2) eriti selle artikli 53 lõiget 1,

ning arvestades järgmist:

(1) Direktiivi 97/78/EÜ ja määruse (EÜ) nr 178/2002 kohaselt tuleb võtta vastu vajalikud meetmed selliste kolmandatest riikidest pärit toodete importimisel, mis võivad tõsiselt ohustada loomade või inimeste tervist, või nende importimisel riikidest, kus selline oht levib.

(2) Indoneesiast imporditud ja inimtoiduks ettenähtud kalatoodetest on leitud histamiini ja raskmetalle. Nende ainete esinemine toidus kujutab endast ohtu inimeste tervisele.

(3) Nõukogu 22. juuli 1991. aasta direktiivis 91/493/EMÜ, milles sätestatakse kalatoodete tootmise ja turuleviimise tervishoiunõuded, (3) on sätestatud histamiini proovivõtu- ja analüüsimenetlus ning selle aine lubatud piirmäärad.

(4) Komisjoni 8. märtsi 2001. aasta määruses (EÜ) nr 466/2001, millega sätestatakse teatavate saasteainete piirnormid toiduainetes, (4) on sätestatud raskmetallide lubatud piirmäärad kalades.

(5) Ühenduse hiljutiste Indoneesiasse tehtud kontrollkäikude tulemusena avastati tõsiseid puudusi kalatoodete käitlemise hügieenis. Sellised puudujäägid tähendavad, et kala ei ole nii värske kui peaks ja rikneb kiiresti, millega kaasneb kõrge histamiini tase asjaomastes liikides. Kõnealustel kontrollkäikudel on avastatud puudujääke ka Indoneesia ametiasutuste suutlikkuses kala usaldusväärselt kontrollida, eelkõige avastada asjaomastes liikides histamiini ja raskmetalle.

(6) Liikmesriigid peaksid Indoneesiast pärit kalatoodete asjakohase kontrolli läbi viima ühenduse piiril, et takistada inimtoiduks kõlbmatute toodete turuleviimist.

(7) Määrusega (EÜ) nr 178/2002 on loodud toidu- ja söödaalane kiirhoiatussüsteem, mida tuleks kasutada direktiivi 97/78/EÜ artikli 22 lõikega 2 ette nähtud vastastikuse teabevahetuse nõude täitmiseks. Lisaks hoiavad liikmesriigid komisjoni regulaarsete aruannete kaudu kursis Indoneesiast imporditavate kalatoodete saadetistest ametliku kontrolli käigus võetud kõikide proovide analüüsitulemustega.

(8) Käesolev otsus tuleks läbi vaadata Indoneesia pädevate asutuste pakutavaid tagatisi arvestades ja liikmesriikide tehtud analüüside tulemuste põhjal.

(9) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Reguleerimisala

Käesolevat otsust kohaldatakse Indoneesiast imporditud ja inimtoiduks ettenähtud kalatoodete suhtes.

Artikkel 2

Analüüsid

1. Liikmesriigid tagavad asjakohaseid proovivõtukavu ja avastamismeetodeid kasutades, et kõik artikliga 1 hõlmatud toodete saadetised läbivad vajalikud analüüsid selle kindlakstegemiseks, et asjaomased tooted ei sisalda raskmetalle üle määruses (EÜ) nr 466/2001 sätestatud piirnormi.

Peale selle tuleb perekondadesse scombridae, clupeidae, engraulidae ja coryphaenidae kuuluvate kalaliikide puhul teha analüüs histamiini avastamiseks, et veenduda selle taseme jäämises allapoole direktiiviga 91/493/EMÜ kehtestatud taset.

2. Liikmesriigid esitavad komisjonile iga kolme kuu järel aruande kõigist lõikega 1 hõlmatud toodete saadetiste ametliku kontrolli käigus tehtud analüüside tulemustest. Kõnealune aruanne esitatakse igale kvartalile järgneval kuul (aprill, juuli, oktoober ja jaanuar).

Artikkel 3

Ebasoodsad analüüsitulemused

Liikmesriigid ei anna luba importida oma territooriumile või saata teise liikmesriiki selliseid artiklis 1 viidatud tooteid, mille kohta on analüüsides kindlaks tehtud, et artikli 2 lõikes 1 viidatud piirnormid on ületatud.

Artikkel 4

Kulude katmine

Kõik käesoleva otsuse kohaldamisega seotud kulud kannab kaubasaatja, kaubasaaja või ükskõik kumma esindaja.

Artikkel 5

Vastavus

Liikmesriigid teatavad komisjonile viivitamata meetmetest, mis nad võtavad käesoleva otsuse järgimiseks.

Artikkel 6

Läbivaatamine

Käesolev otsus vaadatakse läbi, arvestades Indoneesia pädevate asutuste pakutavaid tagatisi ja artiklis 2 nimetatud analüüside tulemusi.

Artikkel 7

Adressaadid

Käesolev otsus on adresseeritud liikmesriikidele.

Brüssel, 21. märts 2006 Komisjoni nimel komisjoni liige Markos KYPRIANOU

(1) EÜT L 24, 30.1.1998, lk 9. Määrust on viimati muudetud Euroopa Parlamendi ja nõukogu määrusega (EÜ) nr 882/2004 (ELT L 165, 30.4.2004, lk 1).

(2) EÜT L 31, 1.2.2002, lk 1. Määrust on viimati muudetud Euroopa Parlamendi ja nõukogu määrusega (EÜ) nr 1642/2003 (ELT L 245, 29.9.2003, lk 4).

(3) EÜT L 268, 24.9.1991, lk 15. Direktiivi on viimati muudetud 2003. aasta ühinemisaktiga.

(4) EÜT L 77, 16.3.2001, lk 1. Määrust on viimati muudetud määrusega (EÜ) nr 199/2006 (ELT L 32, 4.2.2006, lk 34).